
[bookmark: _Hlk62286351]MBI APLIKIMIN E SHOQËRISË FURNIZUESI I SHËRBIMIT UNIVERSAL SHA PËR MIRATIMIN E ÇMIMIT TË SHËRBIMIT TË SHITJES ME PAKICË TË ENERGJISË ELEKTRIKE, PËR VITIN 2021

Në mbështetje të nenit 19, të nenit 20, germa “c”, të nenit 83 dhe të nenit 85, të ligjit nr. 43/2015, “Për sektorin e energjisë elektrike”, të ndryshuar; të vendimit të Këshillit të Ministrave (VKM) nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, dhe të neneve 15 dhe 19, pika 1, germa c, dhe pika 3, të “Rregullores për organizimin, funksionimin dhe procedurat e ERE-s”, të miratuar me vendimin nr. 96, datë 17.6.2016; Bordi i Entit Rregullator të Energjisë (ERE), në mbledhjen e tij të datës 25.1.2021, mbasi shqyrtoi relacionin me nr. 13/6 prot., datë 15.10.2020, të përgatitur nga Drejtoria e Tarifave dhe Çmimeve, mbi aplikimin e shoqërisë Furnizuesi i Shërbimit Universal (FSHU sh.a.) për miratimin e çmimit të shitjes me pakicë të energjisë elektrike, për vitin 2021,
konstatoi se:
- ERE, ndër të tjera, është autoriteti përgjegjës për miratimin e çmimeve të rregulluara për klientët fundorë që furnizohen sipas Shërbimit Universal të Furnizimit, sipas parashikimit të nenit 83, pika 1, të ligjit nr. 43/2015, “Për sektorin e energjisë elektrike”, të ndryshuar.
- Shoqëria FSHU sh.a., me shkresën nr. 11641 prot., datë 22.12.2020 (protokolluar në ERE me nr. 1299 prot., datë 24.12.2020), ka paraqitur “Aplikimin për çmimin e shitjes me pakicë të energjisë elektrike, për vitin 2021”.
- Shoqëria FSHU sh.a., në aplikim, deklaron se nga përllogaritjet e saj çmimi mesatar i shitjes së energjisë është pothuaj i njëjtë me atë në fuqi, duke propozuar si vijon:
1. Çmimi mesatar i shitjes së energjisë elektrike, si dhe çmimet e detajuara sipas vendimit të Bordit të ERE-s nr. 148, datë 25.12.2014, të mos ndryshojnë.
2. Çmimi i shitjes për konsumatorët e lidhur në TM dhe me matës në TU, sipas vendimit të Bordit të ERE-s nr. 128, datë 29.7.2016, të mos ndryshojë.
3. Çmimi i shitjes së energjisë elektrike për kategorinë “Objekte kulti, bashkësi fetare”, sipas vendimit të Bordit të ERE-s nr. 53, datë 6.4.2017, të mos ndryshojë.
Në zbatim të përcaktimeve të “Rregullores për organizimin, funksionimin dhe procedurat e ERE-s”, rezulton se FSHU sh.a., për qëllime të këtij aplikimi, ka paraqitur si vijon:
- Një informacion të përgjithshëm që paraqet deklarime rreth aktivitetit të furnizimit të shërbimit universal, duke listuar përgjegjësitë kryesore të saj të cilat burojnë nga aktet ligjore, nënligjore dhe ato rregullatore në fuqi;
- Në aplikim u konstatua se janë paraqitur vetëm vlera të komponentëve të të ardhurave të kërkuara, të pa shoqëruara me shpjegime, analiza dhe dokumentacion shoqërues për secilin komponent, duke mos i reflektuar/alokuar ato sipas kategorive të ndryshme të klientëve për çdo nivel tensioni, sipas përcaktimeve të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal”;
- Nga aplikimi konstatohet se FSHU sh.a. si vit testimi konsideron vitin 2020, i cili tashmë është i mbyllur dhe shoqëria disponon të dhënat mbi realizimin e çdo treguesi financiar dhe ekonomik, në mënyrë të tillë që të paraqesë në formën e një raporti shpenzimet, të ardhurat dhe çmimet e aplikuara dhe të realizuara për çdo kategori klientësh përshirë dhe ata të cilët janë të lidhur në TM, por me matje në TU, për periudhat e mëparshme ushtrimore, si dhe efektet e tyre të pritshme për vitin 2021.
Në zbatim të përcaktimeve të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, për qëllime të këtij aplikimi, nga FSHU sh.a., konstatohet se:
- Shoqëria nuk ka paraqitur në mënyrë analitike, si dhe nuk ka argumentuar realizimin faktik të komponentëve të OPEX-it, lidhur me periudhat ushtrimore tashmë të mbyllura, si dhe parashikimet e këtyre shpenzimeve për periudhat e ardhshme rregullatore. 
- Shoqëria ka paraqitur të dhëna mbi realizimin e treguesve financiarë dhe ekonomikë, për 10-mujorshin e 2020-ës, si dhe parashikimin e tyre për vitin 2020, por nuk ka përcjellë pasqyrat financiare operative për këtë periudhë, në mënyrë të veçantë pasqyra e performancës ku duhet të evidentohen në formë analitike shpenzimet e realizuara për secilin zë të OPEX-it. 
- Aplikimi nuk është i shoqëruar me të dhëna analitike në përputhje me “Sistemin e njehsuar dhe të standardizuar të llogarive, për të licencuarit në sektorin e energjisë elektrike, për aktivitetet e transmetimit, shpërndarjes dhe furnizuesit të shërbimit universal të energjisë elektrike”, të miratuar me vendimin e Bordit të ERE-s nr. 244, datë 26.11.2018. 
- Bilanci energjetik duhet të reflektonte sasitë e energjisë së shitur në periudhat e mbyllura ushtrimore me ato të shitura në vitin e testimit, në mënyrë të tillë që të vlerësoheshin tendencat e sasisë së energjisë së shitur në rrjetin e shpërndarjes dhe asaj që parashikohet të shitet në periudhën e ardhshme rregullatore, të ndarë sipas kategorive të klientëve fundorë për secilin nivel tensioni ku operon FSHU sh.a.
- Nuk mundësohet një vlerësim i drejtë lidhur me kostot e aktivitetit të FSHU sh.a., meqenëse shoqëria nuk ka paraqitur llogaritë e ndara midis aktivitetit të Furnizimit të Shërbimit Universal nga ato të Furnizimit të Mundësisë së Fundit.
- Janë paraqitur deklarime dhe tabela të pashoqëruara me argumente, sqarime apo dokumentacion mbi: i. shpenzimet operative dhe alokimin e tyre; ii. kosto të tjera të përfshira në çmimet e shitjes së energjisë elektrike, sipas kategorive të klientëve, bazuar në përqindjet e energjisë së shitur për çdo kategori; iii. koston e borxhit të keq; iv. korrigjimin e të ardhurave të realizuara mbi/nën kërkesën e lejuar për të ardhura për vitin paraardhës, etj. 
- Kompensimi për borxhin e keq është llogaritur në masën 5%, bazuar në përcaktimet e VKM-së nr. 253, datë 24.4.2019, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, por kjo llogaritje nuk është paraqitur si normë e realizuar për secilën kategori klientësh sipas strukturës së shitjes dhe e ndarë për nivele tensioni.
- Aplikimi nuk është shoqëruar me listën e aktiveve materiale dhe jomateriale mbështetur në pasqyrat financiare, llogaritjet e amortizimit të akumuluar për periudhën 2015–2020, për asetet dhe shtesat sipas viteve të cilat i përkasin shoqërisë FSHU sh.a., si dhe lista e aseteve fikse të cilat do të transferohen nga shoqëria “mëmë” dhe do t’i shërbejnë shoqërisë FSHU sh.a. për ushtrimin e aktivitetit të licencuar.
- Mungojnë të dhëna apo vlerësime mbi të ardhurat e kërkuara për çdo kategori klientësh, në mbështetje të përcaktimeve të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, të cilat duhet të krahasohen me të ardhurat e pritshme bazuar në nivelin aktual të çmimeve për çdo kategori klientësh. 
- Mungojnë të dhëna lidhur me korrigjimin e të ardhurave të kërkuara në total për aktivitetin e saj, si asnjë korrigjim mbi të ardhurat e realizuara mbi/nën kërkesën e lejuar, për të ardhura për vitin paraardhës, e cila duhet të shpërndahet sipas kategorive të klientëve për nivele tensioni bazuar në përqindjet e shitjeve në kwh.
[bookmark: _GoBack]- Aplikimi i FSHU sh.a., përgjithësisht, nuk përmbush kriteret e formës dhe të përmbajtjes, si dhe ka kryesisht mangësi në dhënien e shpjegimeve dhe dokumenteve justifikuese mbi aspekte të veçanta të komponentëve të të ardhurave, të kërkuara sipas kërkesave të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016 dhe të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, të miratuar me vendimin nr. 189, datë 23.11.2017, të Bordit të ERE-s, si dhe të akteve të tjera nënligjore në fuqi.
Për gjithë sa më sipër, Bordi i ERE-s

VENDOSI:

1. Mos fillimin e procedurës për shqyrtimin e aplikimit të shoqërisë FSHU sh.a. për çmimin e shitjes së energjisë elektrike me pakicë, për vitin 2021.
2. Drejtoria e Tarifave dhe Çmimeve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

